tartuNLP/wikipedia-smugri-20251201 huggingface dataset:
Underoath

Underoath on "post-hardcore"'i (varem "metalcore") ansambel, mis pärit Ameerika Ühendriikide Florida osariigi Ocalast. 
Tihti stiliseeritakse ansambli nime kirjapilti, kirjutades seda Underøath, UnderOath või UnderOATH. Bänd on populaarne nii kristlikes kui ka mittekristlikes ringkondades.
Ajalugu.
Underoath asutati 1998. aastal Dallas Taylori magamistoas. Bänd läks Takehold Recordsi alla ning 1999. aastal lasti välja debüütalbum "The Act of Depression", millele järgnes aasta hiljem nende teine album "Cries of the Past". 
Bändi tollane stiil oli üpriski omapärane võttes mõjutusi nii "black metal"'ist ja "grindcore"'st kui ka meloodilisest "death metal"'ist. 
Ansambli algusaastatel muutus koosseis üpris tihti ning praeguseks on kõik ansambli liikmed vahetunud. Praegustest liikmetest on kõige kauem bändis olnud Aaron Gillespie, kes küll vahetas välja nende algse trummari Scott Nunni, kuid on siiski saanud oma panuse anda iga albumi valmimisel.
2001. aastal, mil Takehold Records osteti ära Tooth &amp; Nails Recordsi poolt, läks Underoath üle Tooth &amp; Nails Recordsi tütarfirma Solid State Recordsi alla.
26. veebruaril 2002 ilmus album "The Changing of Times", mis sai vanadelt Underoathi fännidelt palju kriitikat, kuna stiilimuutus oli üpriski suur: lood olid lühemad ja meloodilisemad ning kadunud oli suures osas endistelt albumitelt pärit eepilisus ja metalne kõla. Hoolimata sellest, et paljud vanemad austajad kadusid ära olid "The Changing of Timesi" müüginumbrid kõvasti suuremad, kui kahe eelmise albumi omad. Stiilimuutuse põhiliseks põhjuseks peetakse liikmete vahetumist. Bändi kuulajad jagavad ansambli ajaliselt tihti kaheks: vanaks ja uueks Underoathiks. Vana Underoathiga peetakse silmas kahte esimest albumit ja uue Underoathiga kõike, mis tulnud pärast seda.
2003 pidi Underoath turnee "Vans Wraped Tour" pooleli jätma, kuna Dallas Taylor lahkus bändist, sest bändiliikmete vahel oli suhtlusprobleeme. Nagu Taylor on hiljem intervjuudes paljastanud, paluti tal lahkuda ja seda paljuski oma naise hukkumise pärast autoõnnetuses ning Taylori võimetuses sellega leppida, samuti tragöödiast tulenevate suhtumisprobleemide tõttu. Sellest õnnetusest räägib albumi "Cries of the Past" nimilugu. Samast juhtumist räägib ka lugu "It's Dangerous Business Walking Out Your Front Door", mis jutustab loo, kuidas mees sõidab sihilikult enda armastatu surnuks, et viimane saaks jumalaga omavahel olla.
Kui bänd läks turneele koos Atreyuga, siis võeti ajutiselt appi Winter Solstice'i solist Matt Tarpeyd. Hiljem aga võeti bändi Spencer Chamberlain, kes on ansambli laulja tänapäevani. Enne oli ta "metalcore"-bändis This Runs Through. Spencer Chamberlainiga eesotsas on ilmutatud juba kolm albumit, milleks on "They're Only Chasing Safety", "Define the Great Line" ja "Lost in the Sound of Separation".
Muusikastiil.
Underoathi muusika žanrilised märksõnad on "metalcore", "hardcore punk", "post-hardcore", emo, "screamo" ja kristlik "metal".
Jessica Alba

 
Jessica Marie Alba (sündinud 28. aprillil 1981 Pomonas Californias) on Kuldgloobusele nomineeritud USA filminäitleja.
Ta on eelkõige tuntud Maxi osatäitjana telesarjast "Must ingel" ning filmidest "Fantastiline nelik", "Sin City" ja "Sinisesse sügavikku".
Elulugu.
Jessica Alba sündis Pomonas California osariigis mehhiko päritolu Mark Alba ja prantsuse-hollandi päritolu Catherine Jenseni peres. Isa töö tõttu USA õhujõududes pidi Alba koos oma venna Joshuaga tihti elukohta vahetama, elades nii Biloxis Mississippis kui ka Del Rio's Texases, kuni lõpuks jäädi pidama Californiasse.
Karjäär.
Näitlemise vastu tundis Alba huvi juba viieaastaselt. Kui ta 12-aastaselt näitlemistunde hakkas võtma, ei läinud kaua aega, kui ta sai esimese rolli. Selleks oli Gaili osa 1994. aasta filmis "Camp Nowhere". Samal aastal tegi ta ka televisioonidebüüdi, kehastades Jessicat telekanali Nickelodeon komöödiasarjas "The Secret World of Alex Mack". Kahel järgmisel aastal kehastas ta Mayat telesarjas "Flipper".
Eraelu.
Alba oli aastatel 2001–2003 kihlatud oma "Dark Angeli" kaasnäitleja Michael Weatherlyga. Seejärel oli ta lühikest aega suhtes hispaania golfimängija Sergio Garcíaga. 2005. aasta jaanuarist on Jessica elukaaslane filmiprodutsent Cash Warren, kellega ta tutvus filmi "Fantastiline nelik" võtetel.
Kirovski rajoon

Kirovski rajoon on haldusüksus Venemaal Leningradi oblastis. 
Rajoonis on 1 linn, 7 alevit ja 3 valda.
Mehaaniline energia

Mehaaniline energia on keha võime teha mehaanilist tööd. Mehaaniline energia on summa keha kulg- ja pöördliikumise kineetilisest energiast ning keha potentsiaalsest energiast välisjõudude väljas. Mehaanilise energia alla ei kuulu aga keha siseenergia. Juhul kui dissipatiivseid protsesse ei toimu (mille käigus mehaaniline energia muunduks siseenergiaks), on mehaaniline energia jääv. Näiteks keha vabal langemisel Maa raskusjõu väljas muundub potentsiaalne energia kineetiliseks, kuid nende summa jääb muutumatuks:
 formula_1.
Mehaanilise energia jäävuse seadus

Mehaanilise energia jäävuse seadus on jäävusseadus, mille kohaselt isoleeritud süsteemis, mille kehade vahel mõjuvad ainult konservatiivsed jõud, on süsteemi mehaaniline koguenergia muutumatu. Konservatiivsete jõudude hulka kuuluvad näiteks gravitatsiooniväli (raskusjõud), staatiline elektriväli, elastsusjõud (vedru) jms. Näiteks keha vabal langemisel Maa raskusjõu väljas muundub potentsiaalne energia kineetiliseks, kuid nende summa jääb muutumatuks.
Analüütiline mehaanika.
Noetheri teoreemi järgi vastab igale füüsikateooria (täpsemalt lagranžiaani) sümmeetriale üks jäävusseadus, st suurus, mis püsib ajas muutumatuna. Kui vastavaks sümmeetriaks on sümmeetria ajaliste nihete suhtes, siis nimetatakse vastavat jäävat suurust energiaks. Energia jäävuse seadus on seega piltlikult öeldes järeldus sellest, et füüsikaseadused püsivad ajas muutumatuna. Kehtib ka vastupidine: kui süsteem pole invariantne ajaliste nihete suhtes (näiteks süsteemi potentsiaalne energia sõltub ajast), siis energia jäävuse seadus enam ei kehti.
Ühtlane ringjooneline liikumine

Ühtlane ringjooneline liikumine ehk ühtlane ringliikumine on keha või masspunkti konstantse kiirusega liikumine mööda ringjoont .
Ühtlane ringjooneline liikumine on liikumine konstantse kiirendusega
formula_1
mis on alati suunatud ringjoone keskpunkti. "r" tähistab siin ringjoone raadiust, "v" tähistab kiirust ja ω nurkkiirust. See on näide olukorrast, kus keha liigub ühtlase kiirendusega, kuid selle kiirus ei muutu, sest antud juhul on kiirenduse efekt keha liikumise suuna muutmine.
Lakk

Lakk on vedelik, mille kuivamisel moodustub kelme. Lakk sisaldab peale kelmet moodustava aine lahustit ja muid komponente.
Mõistet "lakk" kasutatakse mitmete kõvade ja potentsiaalselt läikivate viimistluste jaoks mida pannakse näiteks puidu peale. Lakid jagunevad eri rühmadesse.
Mõiste "lakk" pärineb sanskriti sõnast "lākshā" (लाक्षा), mis tähistab numbrit 100 000, lakki tootvat putukat kilptäid ja nende punast vaigust eritist, mis sisaldab šellakit. Šellak on vaik, mida kasutati puidu viimistlemiseks iidses Indias ja naaberpiirkondades.
Aasia lakk, mida võib nimetada "päris lakiks", on tehtud töödeldud, värvitud ja kuivatatud värnitsa-mürgipuu vaigust. Sellist lakki pannakse mitme kihina alusele, mis on tavaliselt puidust. See kuivab väga kõva ja sileda pinnaga kihiks, mis on vastupidav, veekindel ja atraktiivne katsumiseks ja vaatamiseks. Aasia lakile maalitakse vahel pilte, inkrusteeritakse koori (või muid materjale), või nikerdatakse, lisaks tolmutatakse kullaga ja viiakse läbi edasisi dekoratiivsed meetodeid.
Tänapäeva tehnikates märgib sõna lakk läbipaistvaid, värvitud või värvimata puidu viimistlusi, mis kuivavad lahusti aurustumise või kõvendamisprotsessi käigus ja toodavad kõva, vastupidava kaitsekihi. Viimistlus võib olla ükskõik millise läikega, väga matist kuni kõrge läikeni ja seda saab veelgi lihvida vastavalt vajadusele. Samuti on sõna lakk kasutatud "lakk värvi" jaoks, mis on värv, mis tavaliselt kuivab paremini kõval ja siledal pinnal.
Loveless

"Loveless" on Yun Kōga joonistatud "shōnen-ai" manga ja selle põhjal tehtud anime.
"Lovelessi" peategelaseks on 13-aastane Ritsuka, kelle iseloom 2 aasta eest täielikult muutus. Ritsuka, kes oli enne sõbralik ja avameelne, sulges enese südame kõigi eest. Pärast Ritsuka suurema venna Semei mõrvamist vahetab poiss kooli.
Uues koolis tutvub Ritsuka Yuiko ning Yayoiga, kes saavad lõpuks tema sõpradeks. Samuti kohtub Ritsuka Soubiga, kes end poisile tutvustab Semei sõbrana ja ka tema "relvana". Soubi ütleb Ritsukale tema õige nime, milleks on Loveless. Nad hakkavad koos Semei mõrvareid otsima. Päevavalgele tulevad saladused panevad Ritsuka ja Soubi suhte proovile.
Tolljärv

Tolljärv (ka: Loosu järv, Talljärv) on pisike rabastunud kallastega metsajärv Valga maakonnas Tõrva vallas Aitsrast ida pool. 
Tolljärve pindala on 3,7 ha. Sellest umbes kilomeeter põhja poole jääb veel pisem Sarapuu järv.
Joule'i-Lenzi seadus

Joule'i-Lenzi seadus on füüsikaseadus, mille kohaselt elektrivoolu toimel juhis eralduv soojushulk formula_1 on võrdne voolutugevuse formula_2 ruudu, juhi takistuse formula_3 ja voolu kestuse formula_4 korrutisega:
 formula_5
kusjuures kõik suurused on SI-süsteemi ühikutes: vool amprites, takistus oomides, aeg sekundites ja soojushulk džaulides. Enne SI-le üleminekut, kui soojushulka mõõdeti kalorites, sisaldus valemis võrdetegur 0,239 (1 J ≈ 0,239 cal).
Kuna Ohmi seaduse kohaselt formula_6, saab eralduva soojushulga arvutada ka takistust mõõtmata:
 formula_7
Peaaegu kõigi elektrisoojendusseadmete talitlus põhineb Joule'i-Lenzi seadusel. Sama valemi järgi leitakse ka soojuskadu elektriahelate elementides, nt elektriliinis (valemis on formula_8 siis liinis tekkiv pingelang).
Seaduse avastas James Prescott Joule aastal 1841 ja temast sõltumatult Emil Lenz 1842.
Valgjärv

Valgjärv on mitme Eesti järve nimi:
Valgjärv ehk Beloje järv on järv Venemaal Vologda oblastis.
Valgjärve all võidakse mõelda ka
Volsk

Volsk (vene "Вольск") on linn Venemaal Saratovi oblastis, Volski rajooni keskus. Asub Volga paremal kaldal.
Linna nimi oli alates linnaõiguste saamisest 1780 Volgsk, kuid see muutus 19. sajandi jooksul Volskiks.
Volsk on tsemenditootmise keskus.
Novouralsk

Novouralsk (algselt Novo-Uralsk) on linn Venemaal Sverdlovski oblastis. Asub Neiva jõe ääres, Jekaterinburgist 67 km loodes.
Novouralsk on kinnine linn, mis nõukogude ajal kandis koodnime Sverdlovsk-44. Seal asuvad tuumatööstuse ettevõtted, kus toimub uraani rikastamine. Linn asub Verh-Neivinsk asula ja nimega raudteejaama lähedal, mis on 1878. aastal ehitatud raudteejaam Jekaterinburgi – Nižni Tagili liinil.
1967. aastal rajatud automootoritehas, kus töötas 25% linna töötajatest, läks 2000. aastal pankrotti. 
Asutati 1941 ja sai linnaõigused 1954. aastal.
Anne Boleyn

Anne Boleyn (1501 või 1507 – 19. mai 1536) oli Inglismaa kuninganna. Ta oli Henry VIII teine abikaasa ja kuninganna Elizabeth I ema.
Anne oli Wiltshire'i ja Ormondi krahvi ning Rochforti vikondi Thomas Boleyni (u 1477–1539) ja Elizabeth Howardi (u 1480–1538) tütar. Tema emapoolne vanaisa oli mõjuvõimas Inglise väejuht ja riigimees Thomas Howard, teine Norfolki hertsog. Anne'i vanem õde Mary Boleyn oli nii Prantsusmaa kuninga François I kui ka Henry VIII armuke, viimast küll lühikest aega.
Anne kasvas oma õega sarnaselt üles Prantsuse õukonnas ning omandas seetõttu hea prantsuse keele. Erinevalt oma õest, kel oli õukonnas kahtlane kuulsus, kuna ta oli maganud lisaks kuningale ka suure osa õukondlastega, oli Anne üsna kombekas ja tagasihoidlik.
Henry VIII esimene abikaasa oli Aragóni Katariina. Henry laskis selle abielu 1533. aastal tühistada, kuna naine polnud talle poega sünnitanud ega viimase 15 aasta jooksul rasestunud. Kuningapaaril oli tütar, kellest hiljem sai kuninganna Mary I. Samal aastal abiellus Henry VIII Anne Boleyniga.
Henry VIII abielu Anne'iga, nagu ka viimase hukkamine, oli osa keerulisest Inglise reformatsioonist. Anne oli tuline kirikureformide pooldaja. Tema poliitiline mõju õukonnas oli väga suur. Teda on isegi peetud kõige mõjukamaks ja tähtsamaks Inglise kuningannaks.
Abielust sündis neli last. 7. septembril 1533 sündis tütar, kellest hiljem sai kuninganna Elizabeth I. Järgmise aasta augustis või septembris sündis poeg Henry, kes suri samal päeval. 1535 oli Anne'il nurisünnitus ja tema laps (poeg) suri. 29. jaanuaril sündis surnud poeg ja rohkem ta lapsi ei saanud. Elizabeth ei abiellunud kunagi ja tal polnud lapsi, niisiis suri Anne'i sugu temaga välja.
Anne'il raiuti pea maha; teda süüdistati riigireetmises, seksuaalses väärteos ja abieluvälises suhtes. Karistuseks oli määratud elusast peast põletamine, kuid valitseja oli suuremeelne, asendades põletamise pea maharaiumisega mõõga läbi. Seevastu naise väidetaval armukesel raiuti pea maha kirvega. Arvatakse, et need süüdistused olid Henry VIII poolt provotseeritud. Hiljem on teda nimetatud märtriks, eriti pärast John Foxe'i martüroloogiumit.
Juba samal aastal abiellus Henry kolmandat korda. Kolmas abikaasa Jane Seymour sünnitas Henryle ainsa poja, kellest sai kuningas Edward VI, ja suri ise kaks nädalat hiljem.
Henry VIII viies abikaasa oli Anne'i ema vennatütar Catherine Howard, kes samuti hukati süüdistuste tõttu abielurikkumises.
Anne Boleyni elust on kirjutatud romaane, näidendeid, teledraamasid jne. Eesti keeles on ilmunud neist näiteks Hilary Manteli romaan "Aeg äratada surnud" (Pegasus 2014).
Baltikum – õppimata õppetunnid

"Baltikum – õppimata õppetunnid" (vene "Прибалтика. Невыученные уроки") on 2007. aastal valminud Venemaa propagandafilm.
Filmi režissöör ja stsenaariumi autor on Vadim Gassanov.
Hassavjurt

Hassavjurt on linn Venemaal Dagestani Vabariigis. Asub Tšetšeenia piiri lähedal.
Ajalugu.
Asutatud 1846. aastal. Linnaõigused sai 1931. aastal.
1996. aasta augustis sõlmiti linnas lahingutegevuse peatamise lepped tšetšeeni iseseisvuslaste ja Venemaa föderaalvõimu esindajate vahel.
Linnas elab palju tšetšeeni põgenikke.
Rudolf Lepvalts

Rudolf Lepvalts (7. aprill 1906 Tartu – 1. juuni 1978 Paris, Maine'i osariik) oli eesti maalikunstnik.
Elukäik.
Rudolf sündis majaomanik Jaan Lepvaltsi peres kolmanda pojana. Sai alghariduse Tartus. 
Ta elas aastast 1924 vaheldumisi Pariisis, kus õppis mitmes ateljees, ning Eestis. Täiendas end 1926–1927 Pallases ja esines näitustel 1925–1932. Kunstniku edasine elukäik ei jäänud siiski seotuks Eestiga. Pärast Viini, Berliini ja Pariisi viis ta tee vendade juurde Paraguaysse ja sealt peatselt Argentinasse, kus ta tegutses arhitekti, filmimehe ja maalijana. Peagi alanud sõja tõttu Euroopas tuli kunstnikul jääda Lõuna-Ameerikasse. 
Tema tähetund saabus 1951, kui Argentina petrooleumisündikaadi juhtidel tekkis idee tellida Olivoze lossi koosolekutesaali diktaator Juan Peróni abikaasa Eva portree. Pildi avamine oli pidulik ja rahvamass kandis eesti kunstniku kätel Eva Peróni juurde. Kunstnik meenutab: "Õnnest säraval näol pigistas Eva mu kätt ja suudles mind. Maali eest maksti mulle 6000 dollarit ja päev hiljem teatati, et Eva Peron soovib veel 20 niisugust pilti." 
Pärast 1955. aasta riigipööret Peron kukutati ja ka Rudolf Lepvalts lahkus 1961 Argentinast, asudes elama New Yorki. Ta suri 1978 Parisis (USA Maine'i osariigis), põrm tuhastati ja tuhk puistati metsa.
Tema vanemad Jaan ja Emma Lepvalts on sängitatud Raadi kalmistule Tartus.
Looming.
Tema kodumaal loodud teostest on tuntuim riigivanema tellimisel 1932 valminud "Kalevipoeg soome sepa juures" (modell Kristjan Palusalu), mis rippus Toompea lossis riigivanema esinduskorteris. Viljeles ka graafikat, seal hulgas monotüüpiat ja akvarelli.
Lepvalts on väheseid, kui mitte ainuke eestlane, keda on mainitud Ameerika kunstientsüklopeedias "Enciclopedia del Arte in America".
Õngu jõgi

Õngu jõgi (ka "Õngu oja") on jõgi Hiiumaal Õngu külas. Ta saab alguse küla põhjaservast Vanajõe lähedalt. Enne Mardihansu lahte suubumist läbib jõgi Õngu paisjärve.
Pihla jõgi

Pihla jõgi ("Pihla oja, Leesna oja, Pihlaraba kraav") on jõgi Hiiumaal.
Pihla jõgi saab alguse Pihla rabast ja suubub Kirikulahte. Ta on 18,5 km pikk ja 72,4 km² suuruse valglaga.
Aineringe

Aineringe on ökosüsteemis (ja biosfääris) toimuv keemiliste elementide tsükliline liikumine läbi lagundamis- ja sünteesiprotsesside orgaaniliste ühendite koosseisust anorgaaniliste ühendite koosseisu ja tagasi. 
Aineringe liikumapanevaks jõuks on kõik organismid, kuivõrd enamik keemilisi reaktsioone ökosüsteemide aineringes toimub ensümaatiliselt, seega elusorganismide toimel. Peamisteks energiaallikateks on seejuures päikesekiirgus ja keemiliste sidemete energia. 
Biosfääri tähtsaimad aineringed on bioloogiliste makroelementide ringed – süsiniku-, lämmastiku-, fosfori-, hapniku- ja väävliringe. Samuti veeringe ja kivimiringe.
Kõik organismid ökosüsteemis nii sünteesivad keerukamaid orgaanilisi ühendeid, kasutades seejuures anorgaanilisi aineid, kui ka lagundavad orgaanilisi ühendeid lihtsamaiks, sealhulgas anorgaanilisteks aineteks. Seejuures esineb funktsioonide jaotumine organismirühmade vahel, kuivõrd ükski organism ei suuda läbi viia kõiki aineringe reaktsioone. Organismirühmadest on seejuures kõige multifunktsionaalsemad bakterid ning suhteliselt vähemaid aineringe protsesse suudavad läbi viia taimed ja loomad. 
Ökosüsteemide aineringes on süsinikuringe initsiaatoriteks autotroofsed organismid (osa baktereid ja enamik taimi), kes suudavad anorgaanilistest süsinikuühenditest valmistada orgaanilisi aineid, mida seejärel heterotroofid keerukamateks või lihtsamateks muundavad. Surnud heterotroofsed ja autotroofsed organismid muundatakse lagundavate organismide elukäigus tagasi mineraalaineiks, veeks jt aineteks, mida kasutavad nii autotroofid kui ka heterotroofid oma elutegevuses.
Kivimiteringe.
Kivimite ringkäiku looduses nimetatakse kivimiteringeks (geoloogiline aineringe). See hõlmab geoloogilist ainete liikumist Maa eri sfäärides (atmo-, hüdro-, lito- ja biosfääris) ning nende vahel.
Hypatia

Hypatia (kreeka keeles Υπατία; umbes 370 pKr Aleksandria – 415 pKr Aleksandria) oli antiikaegse Egiptuse matemaatik ja filosoof.
Hypatia elu kohta on vähe teada. Ta sündis matemaatiku Theoni peres. Theon oli Aleksandria kooli õpetaja, kes oletatavasti õpetas ka oma tütart. Ei välistata ka, et Hypatiat õpetas hoopis Plutarchos Noorem. Hiljem oli Hypatia Aleksandria kooli Museioni juhataja. 
Filosoofilistelt vaadetelt oli ta uusplatoonik. Ta oli eriti mõjutatud Plotinose ja Iamblichose töödest. 
Hypatia koostas taevakehade kaardi ja leiutas hüdromeetri, mida kasutati vedelike suhtelise tiheduse kindlaksmääramiseks. Ta kirjutas ja toimetas kommentaare Diophantose, Apolloniose Pergest, Ptolemaiose ja Eukleidese teostele.
Hypatia mõrvasid ristiusu fanaatikud. Saksa kirjanikud Soldan ja Heppe on väitnud, et Hypatia oli kristlaste nõiajahi esimene ohver.
Pärast tema surma hääbus Aleksandria matemaatikakoolkond.
Hypatia tööd on meie jõudnud Küreene piiskopi Synesiose säilinud kirjadest. Paljud temale omistatavatest töödest on tõenäoliselt isaga kahasse kirjutatud. Synesios nimetas teda astrolaabi leiutajaks, aga astrolaab leiutati vähemalt sajand varem ja juba Theon oli saanud kuulsaks oma teostega astrolaabi kohta.
Temast räägib Alejandro Amenábari 2009. aasta film "Agora", kus teda kehastab Rachel Weisz. Filmis kaitses Hypatia heliotsentrilist maailmasüsteemi, mille oli leiutanud Aristarchos Samoselt.
Tema järgi on nimetatud asteroid 238 Hypatia. Samuti on tema järgi nimetatud Kuu kraater, nagu ka tema isa järgi.
Kameeleon (seriaal)

"Kameeleon" (originaalpealkiri "The Pretender") on aastatel 1996–2000 toodetud USA draamasari üliintelligentsest "kameeleonist" Jarodist, kellel on võime probleemideta igasse rolli kehastuda. 
Sarja tootmise lõppedes toodeti veel kaks telefilmi, et vastata lahendamata jäänud küsimustele. Plaanitud kolmas film, mis kõik otsad lõplikult kokku seoks, pole veel siiski tehtud.
Süžee.
Jarod (Michael T. Weiss) oli lapsgeenius, kes lapsena oma vanemate käest rööviti ja kes kasvas üles salajases organisatsioonis nimega "Keskus" ("The Centre"). 
Jarod oli Keskuse katsejänes, ta oli sunnitud osalema erinevates simulatsioonides, kus pidi kehastuma erinevatesse rollidesse, lahendamaks neis olnud probleemsituatsioone. Jarod, teada saanud, et tema lahendusi müüdi kuritegelikele organisatsioonidele ning et nende tõttu on surnud tuhandeid inimesi, põgenes Keskusest. Sellest ajast peale kasutab Jarod oma geniaalsust teiste inimeste abistamiseks – olles ühel päeval arst, teisel politseinik, piloot, insener, tuletõruja või mõne muu elukutse esindaja. Samal ajal otsides infot selle kohta, kes ta on, kes on ta vanemad ja kas nad tõesti surid lennuõnnetuses, nagu talle Keskuses väideti. 
Pärast Jarodi põgenemist Keskusest määrati teda sinna tagasi tooma ms Parker, Jarodi kunagine lapsepõlvesõber Keskusest (Andrea Parker). Koos arvutigeeniusest Brootsiga (Jon Gries) ning Jarodit kasvatanud ja juhendanud psühhiaatri dr. Sidney Greeniga (Patrick Bauchau) üritavad nad Jarodit kätte saada ja Keskusse tagasi toimetada, elusalt või surnult.
Igas episoodis on peatähelepanu all Jarod ja tema järgmine ümberkehastumine. Tagaplaanil rulluvad Jarodi kaasabil lahti Keskuse koletud teod, organisatsioonisisesed intriigid ja võimuvõitlused, mis mõnikord otsustavad ka selles osalejate elu ja surma üle.
Telefilmid.
Sarja tootmise lõppedes 2000. aastal jäid fännide pahameeleks paljud seriaali keskmes olnud küsimused vastuseta. Fännikampaaniate mõjul otsustas telekanal Turner Network Television (TNT) 2001. aastal toota kaks telefilmi – "The Pretender 2001" ja "The Pretender: Island of the Haunted". Plaanis oli veel ka kolmas film, aga 2009. aasta seisuga pole seda siiani, peamiselt rahalistel takistustel, tehtud.
Fromoloogia

Fromoloogia on juustupakietikettide kogumine.
Susan Haack

Susan Haack (sündinud 23. juulil 1945 Burnhamis Inglismaal) on inglise filosoof, kes on andnud suure panuse loogikasse, epistemoloogiasse ja metafüüsikasse.
Elulugu.
Haack sai hariduse Oxfordis St. Hilda's College'is, kus ta õppis filosoofiat, majandusteadust ja poliitikat. Seejärel omandas ta sealsamas bakalaureusekraadi filosoofias. Doktorikraadi sai ta Cambridge'i New Hallis. 
Aastal 1971 hakkas õpetama Warwicki ülikoolis, kus ta on 1976. aastast dotsent ja 1982. aastast professor. Aastal 1990 jätkas Haack õppejõutööd Miami ülikoolis Cooperi õppetoolis, olles kunstide ja teaduste vanemteadur ning filosoofiaprofessor.
Ljubim

Ljubim (vene "Любим") on väikelinn Venemaal Jaroslavli oblastis. 
Asula sai alguse 16. sajandil, linn alates 1777.
Ljubim on seotud Wilhelm Fürstenbergi ja Hermann II Weseli saatusega.
Unstrut

Unstrut on jõgi Saksamaal, Weiße Elsteri vasakpoolne lisajõgi. 
Jõgi saab alguse Tüüringi liidumaal Dingelstädti linna lähedalt, voolab Tüüringi nõos valdavalt itta ja suubub Weiße Elsteri. 
Unstruti järgi on saanud nime Saksamaa põhjapoolsem veinipiirkond Saale-Unstrut.
Jõe pikkus on 192 km.
Jõe ääres asuvad Bad Langensalza, Mühlhausen, Sömmerda, Artern, Freyburg ja Naumburg.
Oblast (Venemaa)

Oblast (vene "область") on haldusüksuse (föderatsiooni subjekti) tüüp Venemaal.
Venemaa koosneb 83 föderatsiooni subjektist (1. järgu haldusüksusest), millest 46 on oblastid.
Oblastitel on samasugune õiguslik staatus nagu kraidel.
Märkus. Järjekorranumber 7 on nimekirjas vahele jäetud seetõttu, et varem oli kaardil selle numbriga tähistatud Tšita oblast, mille ühinemisel Aga Burjaadi autonoomse ringkonnaga moodustati 1. märtsil 2008 Taga-Baikali krai.
Channel Islands

Channel Islands ('kanalisaared') on saarestik Vaikses ookeanis Põhja-Ameerika ranniku lähedal. Saared kuuluvad Ameerika Ühendriikidele.
Nelja põhjapoolse saare hulka kuuluvad Anacapa, San Migueli, Santa Cruzi ja Santa Rosa saar. Nelja lõunapoolse saare seas on San Clemente, San Nicolase, Santa Barbara ja Santa Catalina saar.
Põhjapoolsete kanalisaarte ja mandri vahel asub Santa Barbara väin.
5. märtsil 1980 moodustati Anacapa, Santa Barbara, Santa Cruzi, San Migueli ja Santa Rosa saartest Channel Islandsi rahvuspark. San Clemente saart ja San Nicolase saart kasutab Ameerika Ühendriikide merevägi.
2010. aasta seisuga elas saartel 4603 inimest. Suurim asula on Avaloni linn Santa Catalina saarel, kus elas samal aastal 3728 inimest.
Saarte kõrgeim tipp on 740 meetrit kõrge Devils Peak Santa Cruzi saarel.
Saale-Unstrut

Saale-Unstrut on veinikasvatuspiirkond Saksamaal Saale ja Unstruti jõe ääres. Piirkonna keskus on Freyburgi linn Naumburgi lähedal. 
Tegu on põhjapoolse veiniregiooniga, mis tingib selliste varavalmivate viinamarjasortide eelistamise nagu Müller-Thurgau, Weißburgunder ja Silvaner. Punastest sortidest leidub Portugieserit. 
Saale-Unstruti veinid on sageli tavalised laiatarbeveinid, aga head tootjad pakuvad headel aastatel kuiva veini, mis kuulub maailma parimate hulka.
James Denton

James Denton (varem esinejanimega Jamie Denton; sündinud 20. jaanuaril 1963 Nashville'is Tennessees) on USA näitleja.
Ta on eelkõige tuntud teleseriaalidest "Kameeleon", "Threat Matrix" ja "Meeleheitel koduperenaised".
Neelie Kroes

Neelie Kroes (; sündinud 19. juulil 1941 Rotterdamis) on Madalmaade poliitik ja ettevõtja.
Kroes on olnud Madalmaade parlamendi liige, kuuludes siis erakonda Rahvapartei Vabaduse ja Demokraatia Eest. Hiljem on ta olnud transpordi ja veeseisu riigisekretär (aseminister) ning seejärel minister. 
Aastatel 2004–2010 oli Neelie Kroes Euroopa Komisjoni konkurentsivolinik Barroso esimeses komisjonis ja aastatel 2010–2014 oli ta Euroopa Komisjoni digitaalarengu volinik ja üks komisjoni asepresidente Barroso teises komisjonis.
Ajakirja Forbes edetabelis "100 maailma kõige mõjuvõimsamat naist" reastus ta 38. kohale, aasta varem oli ta 44.
Jim Arrow &amp; The Anachrones

Jim Arrow &amp; The Anachrones oli eesti indie-bänd, mis tegutses 1988. aasta detsembrist kuni 1990. aastate keskpaigani.
Jim Arrow &amp; The Anachrones'i ja Vennaskonna Soome turnee "Heimoveli '89".
20. veebruaril 1989 algas Turus kontserdiga “Auran Panimos” Vennaskonna ja Jim Arrow &amp; The Anachrones’i 5-st kontserdist koosnev I Soome turnee “Heimoveli ‘89”. Kontserdi juhatas sisse soome punk-bänd SA-Int.
21. veebruaril esinesid Vennaskond ja Jim Arrow &amp; The Anachrones Helsingis restoranis “Kultti” (Sturenkatu 4).
24. veebruaril, Eesti Vabariigi aastapäeval, toimus eelnimetatud bändide kontsert “Mu Isamaa On Minu Arm” Seinäjoel hotellis “Sorsanpesä” (“Metspardipesa”), kus esinesid ka Dave Lindholm &amp; White Midnight ja “Kolmas Nainen”.
25. veebruaril toimus Vaasas Nuorisotalos Vennaskonna 40. kontsert, mis oli “Heimoveli ‘89” turnee kõige õnnestunum kontsert. Enne Vennaskonda esinesid kohalikud punk-bändid + iseenesestmõistetavalt Jim Arrow &amp; The Anachrones.
26. veebruaril lõppes kontserdiga Helsingis Käpylä linnaosas punkarite hõivatud Vuoritalo’s (Nyyrikintie 6, Käpylä) Vennaskonna Soome turnee. Soome punk-bändidest esinesid “Pyhäkoulu”, SA-Int, “Kadotetut” jt. Jim Arrow &amp; The Anachrones ei jõudnudki lavale, kuna politsei lõpetas kontserdi täpselt kell üheksa õhtul tõmmates hoonest voolu välja.
Suprematism

Suprematism on 1913. aastal Venemaal tekkinud abstraktse maalikunsti suund. See on geomeetrilise abstraktsionismi vorm, mis lähtus kubismist ja futurismist.
Suprematismile pani aluse Kazimir Malevitš, kes 1915. aastal avaldas "Suprematismi manifesti" ning 1916. aastal avaldas oma ideed essees "Kubismist ja futurismist suprematismini". Aastal 1927 ilmus tema teos "Kubismilt ja futurismilt suprematismile - esemetu maailm ehk vabastatud eimiski".
Suprematism pidi võimaldama tajuda esemetust, eimiskit ja universaalset ruumi. Selleks võttis Malevitš kubismist üle selgevärviliste vormide tasapinnalise laialilaotamise, mis ta kandis lõuendile ilma igasuguste assotsiatsioonideta tegelikkusega. Malevitši arvates oli "eimiski" ehk siis "ruumi puhas väljendus", seotud punktiga, kus vorm, värv ja ruum ühinevad.
1918. aastal maalis Kazimir Malevitš valge ruudu valgele lõuendile, mis tema tõlgenduses tähendas "ei miski ei miskis".
Varna

Varna on linn Bulgaarias, Varna piirkonna keskus. Asub Musta mere Varna lahe ääres ja on tuntud kuurort.
Varna on tähtis sadamalinn, seal on Bulgaaria merelaevastiku tugipunkt.
Linnas asub delfinaarium ja Varna lennujaam.
Varna linnas on kohalik turg.
Aastatel 1949–1956 oli linna nimi "Stalin".
1444. aastal toimus linna lähedal Varna lahing, milles Ungari ja Poola sõjavägi sai lüüa Osmanite riigi armeelt.
Varnas korraldatakse iga kahe aasta tagant Varna rahvusvahelist balletikonkurssi.
David Firth

David Firth (sündinud 23. jaanuaril 1983 Inglismaal Doncasteris) on Flash-animaator ja paljude lühivideote autor. Tema töödes kujutatakse tihtipeale midagi sürreaalset seoses vaimuhaiguste ja luupainajatega.
Tema kõige tuntumate tööde hulka loetakse enamasti "Salad Fingersit" ja "Devvot". Tema tööd on suurema populaarsuse kogunud internetis, kuid tema töid on kajastatud ka mõne telekanali programmis.
David loeb enda loodud karakterite hääli ise sisse ning tema varieeruva tooniga kõnelemise ja häälitsuste tegemise oskust hinnatakse kõrgelt.
Looming.
Muusika.
Firth on teinud ka muusikat mitme artistinime all ja mitmes žanris. Tema sooloprojektide kõige levinum ühisnimi on aga "Locust Toybox". Ta ise on liigitanud oma muusikat sellistesse žanritesse nagu IDM, "trip-hop" ja "ambient".
Mariann Fischer Boel

Mariann Fischer Boel (sündinud 15. aprillil 1943 Åsumis Taanis) on Taani ja Euroopa Liidu poliitik. Ta kuulub Taani liberaalsesse parteisse Venstre.
Alates 2002. aastast oli Boel Anders Fogh Rasmusseni valitsuses põllumajandus- ja toiduminister. Oma ametiajal pani ta ette, et igasugused põllumajandustoetused tuleks riigis täielikult kaotada.
Aastatel 2004–2010 oli ta Euroopa Komisjoni põllumajanduse ja maaelu arengu volinik Barroso esimeses komisjonis. 
Koos abikaasaga peab ta Taanis kolme farmi. See oli mõne vaatleja arvates tõstatanud Boeli neutraalsuse küsimuse, kuna Euroopa Komisjoni liikmena on tal õigus määrata põllukultuuride hinda, ning seega oma isiklikke sissetulekuid märgatavalt suurendada. Boel ise on öelnud, et farme peab tema abikaasa, ning isiklikult ta nendega seotud ei ole – seepärast suudab ta jääda ka neutraalseks.
Koszalin

Koszalin (saksa keeles "Köslin") on maakonnaõigustega linn Poolas Lääne-Pomorze vojevoodkonnas.
Tel Aviv

Tel Aviv-Yafo ehk Tel Aviv (heebrea תל־אביב 'kevade küngas', araabia تَلْ أَبِيبْ-يَافَا) on suuruselt teine linn Iisraelis, Tel Avivi ringkonna keskus ja tähtis tööstuskeskus. Iisraeli riik kuulutas Jeruusalemma seadusega 1980. aastal riigi pealinnaks küll Jeruusalemma, kuid ÜRO Julgeolekunõukogu resolutsioon nr. 478 (20. augustist 1980) kuulutas selle seaduse kehtetuks ning ÜRO ja enamik maailma riike tunnustab siiani Iisraeli pealinnana Tel Avivi.
Linn asub Vahemere ääres.
Tel Avivis paiknevad paljude riikide saatkonnad, sealhulgas Eesti Vabariigi Suursaatkond Iisraelis.
Ajalugu.
Linn on asutatud 1909. aastal. 4.novembril 1949 liideti Yafo Tel Avivi linnaga ning viimase ametlikuks nimeks sai Tel Aviv-Yafo.
Yafot on esimest korda maininud Thutmosis III 1470 eKr. Asustus Yafos on teada juba keskmisest pronksiajast. Korduvalt on Yafot mainitud Piiblis sadamana.
Nime päritolu.
Väljend "tel aviv" tähendab heebrea keeles nii 'kevade küngas' kui ka 'taassünni küngas'.
Kui Nahum Sokolov tõlkis Theodor Herzli raamatu "Altneuland" ("Vana uus maa") heebrea keelde, pani ta tõlke pealkirjaks "Tel Aviv". Sokolov võttis selle Hesekieli raamatust 3:15, kus Hesekiel räägib oma nägemustest pärast kohtumist Issandaga taevas: "Ja ma tulin Tel-Abibi vangide juurde, kes elasid Kebari jõe ääres; ja seal, kus nad elasid, istusin ma vaikides nende keskel seitse päeva." 
Seda nime peeti sobivaks kehastama iidse juutide kodumaa taassünni ideed. Täpsemalt väljendudes tähendab "tel" mitte mäge, vaid arheoloogilist leiupaika, kus üksteise peal asuvad eri vanusega kultuurkihid.
Kliima.
Tel Avivis on vahemereline kliima kuumade ja kuivade suvede ning märgade talvedega. Aastas on rohkem kui 300 päikeselist päeva.
Temperatuuri absoluutne maksimum Tel Avivis on +43 °C, absoluutne miinimum -1,9 °C. Pärast 1950. aastat ei ole linnas korralikku lumesadu olnud. Ka selgetel talvehommikutel ei lange õhusoojus naljalt alla +6 °C.
Läheduse tõttu merele on Tel Avivis aasta keskmine sademehulk üsna suur, 531 mm. Juunist septembrini on kuu keskmine sademete hulk 0 mm, seevastu detsembris ja jaanuaris 126 mm. Suvel ei saja vihma sellest hoolimata, et õhuniiskus võib üsna suur olla.
Rahvastik.
Tel Avivis on 404 400 elanikku (2010; koos linnastuga 3 325 700).
Majandus.
2008. aastal oli Tel Avivi SKP 122 miljardit dollarit.
Haridus.
Tel Avivis asuvad kõrgkoolid
Sport.
Jalgpalliklubid Bne Yehuda, HaPo'el Tel Aviv ja Maccabi Tel Aviv mängivad Iisraeli kõrgliigas.
Sõpruslinnad.
Tel Avivil on alates 2011. aastast 29 sõpruslinna:
Lisaks on Tel Avivil partnerlussuhe Los Angelesega (USA).
Bretten

Bretten on linn Saksamaal Baden-Württembergi liidumaal Karlsruhe kreisis.
Linnast on pärit Philipp Melanchthon.
Altona

Altona on Hamburgi linnarajoon. Asub linna lääneosas Elbe paremal kaldal.
Altona linn liideti Hamburgiga 1938. aastal.
Altona jaguneb 13 linnajaoks:
Cīruļi

Cīruļi on küla ("vidējciems") Lätis Jēkabpilsi piirkonnas, Rite valla halduskeskus. Aastatel 2009–2021 jäi asula Viesīte piirkonda.
Aastal 2008 oli külas 201 elanikku, aastal 2022 oli elanikke 243.
Ávila

Ávila on linn Hispaanias Castilla-Leóni autonoomses piirkonnas, Ávila provintsi halduskeskus.
Linnas on 2500 meetri pikkune keskaegne linnamüür (ehitus algas 1090. aastal). Müür ja Ávila vanalinn kuuluvad UNESCO maailmapärandi nimistusse (aastast 1985). Ringmüüris on 9 väravat ja 88 sakmelise pealmikuga poolümartorni kõrgusega 12–15 meetrit, müüriga piiratud ala pindala on 31 ha. Kaitserajatiste ansamblisse kuuluvad veel 12.-14. sajandil ehitatud katedraal ning hulk kloostreid ja kirikuid.
Herrnhut

Herrnhut on linn Saksamaal Saksimaa Görlitzi kreisis, Löbau ja Zittau vahel.
Linna asutas aastal 1722 Nikolaus Ludwig von Zinzendorf, selle asukateks said hussiidi põgenikud.
Linnaga liideti 2010. aastal Strahwalde vald, 2011. aastal Großhennersdorfi vald ja 2013. aastal Berthelsdorfi vald.
Abetxuko

Abetxuko on Vitoria-Gasteizi linnaosa Baski autonoomses piirkonnas Hispaanias.
2012. aastal elas seal 3327 inimest.
Drag

Drag (Lule saami keeles "Ájluokta") on küla Norras Nordlandi maakonnas Hamarøy vallas Tysfjordeni läänerannikul.
Läheduses leidub palju kvartsi ja põldpagu. Varem on neid ka kaevandatud.
Dragis on Tysfjordi valla tehnilise ameti harukontor.
Asulas on isoleerklaasivabrik (aknavabrik).
Maantee "riksvei 827" viib 4 km läände teeni E6. Parvlaev käib üle Tysfjordeni Kjøpsviki vahet.
Aastal 1994 avati rahvuslik saami (Lule saami) kultuurikeskus Árran, kus on muuseum, raamatukogu, lasteaed ja saami käsitöö osakond.
Seal on ka Saami Kultuurinõukogu ja Saami Haridusnõukogu.
Sligo

Sligo (iiri keeles "Sligeach") on linn Iirimaal, Sligo krahvkonna keskus.
Sligo piirkond oli inspiratsiooniallikaks iiri luuletajale ja Nobeli kirjandusauhinna laureaadile W. B. Yeatsile. Linnas asub tema kuju.
Linnas tegutseb jalgpalliklubi Sligo Rovers, mis mängib riigi kõrgliigas.
Lamía

Lamía (Vana-Kreeka kontekstis Lamia; kreeka keeles "Λαμία") on linn Kreekas, Kesk-Kreeka piirkonna ning Fthiótida piirkonnaüksuse ja Lamía valla halduskeskus.
Słupsk

Słupsk (sks. "Stolp") on maakonnaõigustega linn Poolas Pomorze vojevoodkonnas, Słupski maakonna halduskeskus.
Linn asub Słupia jõe kaldal.
1952. aasta olümpiamängud

1952. aastal peeti kahed olümpiamängud:
Böckenförde dilemma

Böckenförde dilemma on endise Saksamaa põhiseaduskohtuniku Ernst-Wolfgang Böckenförde kirjeldatud probleem, mille kohaselt sekulaarsetel riikidel on raskusi sotsiaalse kapitali loomisel.
Sellesse konteksti asetub ka arutelu väärtuste ja eetika üle kaasaegses konfessioonideüleses ühiskonnas.
Kõrbestumine

Kõrbestumine ehk desertifikatsioon ehk aridifikatsioon on protsess, mille käigus viljakad alad muutuvad kõrbeks. Toimub muldade hävinemine.
Kõrbestumise algust märgib kuivusest põhjustatud toodangu langus 10%. Kui toodang langeb 10-25% on tegemist mõõduka kõrbestumisega, 25-50% languse korral on tegemist tugeva kõrbestumisega ja üle 50% toodangu languse korral on tegemist eriti tugeva kõrbestumisega.
Kuivad ja poolkuivad alad hõlmavad 1/3 maakerast. Tõeliste kõrbete all on umbes 8 miljonit km², seal on taimkate külma, vee puudumise või suurte loomakarjade kadumise tõttu väga hõre või puudub üldse.
Looduslikud kõrbed on levinud seal, kus vee aurumine ületab sademetehulga.
Aastasadade jooksul väljakujunenud eluviiside muutus ja maailma rahvastiku kasv nõuab järjest intensiivsemat maakasutust. Selle tagajärjeks on protsessid, mis viivad taimkatte hävimisele, mullastruktuuri muutusele ja ala muutumine viljatuks kõrbeks.
Näiteks on aastatel 1958-1985 Sahara kõrbe piir laienenud 100 km ida suunas. Praegu laieneb kõrb ümbritsevatele aladele keskmiselt mõni kilomeeter aastas.
Teadlased on vaielnud kõrbestumise põhjuste üle, peale kliimategurite ollakse ühel meelel selles, et umbes kuuendik maailma kõrbetest on tekkinud inimtegevuse - metsade raie ja karjade vähendamise - tagajärjel. 
Kõige valulikum on probleem nendes kohtades, kus maa majandamisviis ei ole kooskõlas looduslike protsessidega. 
Kõrbestuvates maades ei ole tavaliselt probleemiks sademete hulk, vaid nende kiire aurumine kuivaperioodidel, kuna puudub taimestik ja loomastik, mis vett kinni hoiaks. Tihti peetakse kõrbestumise põhjuseks liigkarjatamist, ning lahendusena on vähendatud nii karjatatavate loomade kui ka looduslike rohusööjate hulka kunstlikult. Tegelikult on lahendus kõrbestumisele vastupidine - on leitud, et kõige efektiivsemalt taastab kõrbestunud ala taastada matkides loodust, ehk liikuvate loomakarjade hulka hoopis suurendades. Suured karjad tallavad kuivanud rohu lamedaks, takistades sellega vee ja süsiniku aurumist mullast, ning väetavad maad uriini ja väljaheidetega. Tulemusena on maa niiskem ja viljakam ning atmosfääri vabaneb vähem süsiniku ja metaani. Looduslike karjade matkimine on kõrbestumisega võideldes ainuke edukas meetod.
Samuti on viinud kõrbestumiseni troopiliste vihmametsade raied Aasia ja Lõuna-Ameerika mäestikes ja ka klimaatiliste vööndite üleminekualadel ning muidugi sobimatud maaharimisviisid. 
Ühekülgne väetamine ja maa liigsügavalt harimine vaesestavad mulda ja soodustavad tuuleerosiooni.
Koguva (laev)

Koguva oli Saaremaa Laevakompanii parvlaev. Laev sai nime Koguva küla järgi.
Laev ehitati 1979. aastal Riias.
Koguva oli 55,47 meetrit pikk ja 12,86 meetrit lai. Laeva alaosa oli sinine, ülaosa siniste ja valgete horisontaaltriipudega. Mõlemal küljel valgel taustal oli sinine kiri "KOGUVA". Sõitis Eesti lipu all.
Suutis sõita kiirusega kuni 10,6 sõlme. Mahutas kuni 41 sõiduautot ja kuni 204 reisijat.
Koguva kodusadam oli Roomassaare sadam.
Koguva sõitis Suures väinas liinil Kuivastu–Virtsu. Viimastel aastatel sõitis ainult siis, kui oli vaja teha lisareise (näiteks Regula või Viire ei suutnud kõiki sõidukeid üle väina viia). Sõitis 1990. aastate alguses ka liinil Hanko–Virtsu või Hanko–Kuivastu.
Parvlaev Koguva tegi viimase reisi Kuivastu–Virtsu liinil 16. märtsil 2009 ning seda hakati 20. märtsil Balti Laevaremonditehases lammutama.
Kümnekroonine meenemünt (2004)

2004. aastal välja lastud kümnekroonine meenemünt on puhtast hõbedast meenemünt ning sellega tähistati 120 aasta möödumist Eesti lipu õnnistamisest Otepääl.
Tegemist on kollektsionääridele mõeldud meenemündiga, mille maksimumtiraaž on 10 000 tk ning mis lasti käibele 31. mail 2004.
Münti müüdi (2007. aasta alguseks oli tiraaž läbi müüdud) Eesti Panga muuseumis, ühe mündi hind oli 275 krooni. Iga münt on plastkapslis, mis omakorda on spetsiaalses karbis ning iga mündiga käib kaasas sertifikaat, millel on mündi number.
Mündi on verminud Soome Rahapaja (Mint of Finland) "proof"-kvaliteediga.
Kujundus.
Tiit Jürna kujundatud hõbedane münt kaalub 28,28 grammi, läbimõõt on 3,861 sentimeetrit ning selle serv on rihveldatud.
Avers.
Mündi esiküljel on Eesti suur riigivapp, mille kohal on sõnad "EESTI VABARIIK" ja all vermimise aasta "2004".
Revers.
Mündi tagaküljel on sinise, musta ja valge emailiga Eesti lipu kujutis mille ümber legend "EESTI LIPP" ja nimiväärtus "10 krooni".
Sertifikaat.
Iga mündiga käib kaasas sertifikaat, millel on mündi mõlema külje pilt, mündi spetsifikatsioon koos mündi järjekorranumbriga ning Eesti Panga presidendi Vahur Krafti pühendus eesti ja inglise keeles.
Heavy-mehed

"Heavy"-mehed (inglise "metalheads"), mõnikord ka metallistid, on "heavy metal"'i muusika austajad või viljelejad.
Kirurgia

Kirurgia ehk haavaarstiteadus (vanakreeka "cheir" 'käsi' + "ergon" 'töö') on arstiteaduse ala, kus haiguste, väärarengute, ealiste iseärasuste ja vigastuste ravi teostatakse peamiselt operatsioonide (invasiivsete meetodite) abil.
Kirurgia alal töötav eriarst on kirurg.
Šotimaa viimane kuningas

"Šotimaa viimane kuningas" (originaalpealkirjaga "The Last King of Scotland") on Oscariga pärjatud 2006. aasta draamafilm, mille lavastas Kevin MacDonald.
Film põhineb Giles Fodeni 1998. aastal ilmunud samanimelisel romaanil. Filmi stsenaariumi kirjutasid Peter Morgan ja Jeremy Brock. 
Süžee.
Film "Šotimaa viimane kuningas" räägib noorest Šoti päritolu arstist dr Nicholas Garriganist (James McAvoy), kes aastal 1971 reisib Ugandasse, et seal arstina töötada. Juhuste kokkulangemisel ravib ta Uganda värskelt ametisse astunud presidenti Idi Amini (Forest Whitaker), kes pakub talle seejärel oma ihuarsti ametikohta. 
Algul on Nicholas oma uuest ametikohast ja sellega kaasnevast aust vaimustuses ning keeldub nägemast koledusi, mida Idi Amin riigis korda saadab. Kui ta enam enda ümber toimuvat välja ei kannata ja soovib lahkuda, keelab Amin selle ja võtab talt reisipassi. 
Lõpuks ei näe Nicholas enam muud väljapääsu toimuvat peatada kui diktaator mõrvata ning olles Amini usaldusväärseim nõunik, üritab ta teda mürgitada. Samal ajal maandub Ugandas palestiina terroristide kaaperdatud lennuk ning Nicholas peab ohvritele appi minema. Amin saab aga teada, et Nicholas üritas teda tappa ja oli ka varem tema naisega maganud, ning määratab talle karistuseks kohutava piinamise. Nicholasele tõttab aga appi dr Junju (David Oyelowo), kes aitab tal lennukikaaperduse ohvritega tagasi Inglismaale suunduva lennuki peale pääseda, et too saaks Ugandas toimuvatest koledustest teistele teda anda.
Padespann

Padespann (ka "padespaan"; prantsuse "pas d'Espagne" 'hispaania samm') on 3/4-taktimõõdus tants, tempo u 190 lööki minutis. Algupäralt on arvatavasti tegu Hispaania rahvatantsuga, millest 19. sajandi lõpul arenes peo- ja ballitants, mis sai eriti populaarseks Ida-Euroopas ja ka Venemaal. 
Ballitantsu praegune meloodia on pärit Venemaalt 19. sajandi lõpust, selle autor on Aleksandr Aleksandrovitš Tsarman. 
Eestis tuntud ja kindla meloodia järgi tantsitav rahvalik padespaan erineb tugevasti algsest sellenimelisest ballitantsust. Tantsijad on ringis kodarjoonel rinnuti või seljati, sirged käed ühendatud. Liikumine toimub peamiselt mööda ringjoont vahetussammudega, mille juurde algselt kuulus õõtsumine, osa figuure tantsitakse valsikeerutusega.
Üks rahvaliku padespaani variant:
Tantsijad on kodarjoonel rinnati, mees ringi keskme pool, mehe parem ja daami vasak käsi all ühendatud. Mees alustab vasaku, daam parema jalaga. Esimesel taktil tantsitakse vahetussammuga (samm - paus - juurde - samm - paus - paus) tantsusuunas edasi, teisel taktil pöörduvad partnerid seljati, ühendatud käed viiakse koos pöördega endi vahel läbi ette. 3. ja 4. taktil liigutakse sama vahetussammuga seljati tantsusuunas edasi. 5. ja 6. taktil liigutakse tantsusuuna vastassuunas, pöördudes kuuendal taktil taas lähteasendisse. 7. ja 8. taktil liigutakse endiselt tantsusuuna vastassuunas, tantsib mees vahetussammu paremale ja daam vasakule. 9. ja 10. taktil tantsib mees vahetussammu vasakule, pöördudes pisut vasakule. Daam tantsib vahetussammu paremale, pöördudes veidi paremale. Ühendatud käed viiakse endi vahelt läbi ette. 11. ja 12. taktil tantsib mees vahetussammu paremale, daam vasakule, 12. takti lõpuks jäädakse tantsuvõttesse. 13.–16. takt on valsikeerutus paremale.
Metallitööline

Metallitööline on metallitööstuses töötav tööline.
Dan Hoerner

Dan Hoerner (sündinud 13. mail 1969) on Seattle'i emobändi Sunny Day Real Estate endine kitarrist.
Ta tegi kaasa kaDashboard Confessionali EP-l "So Impossible".
Praeguseks on Hoerner muusikast tagasi tõmbunud ning tegeleb oma farmi ja John Despiritoga kahasse loodud veebilehega The Art Conspiracy.
William Goldsmith

William Goldsmith (sündinud 4. juulil 1972) on Ameerika Ühendriikide muusik, trummar.
William Goldsmith on peamiselt tuntud oma osalusega bändis Sunny Day Real Estate. Praegu on Goldsmith tegev bändis The Fire Theft, kus on ka tema kunagise bändi (SDRE) liikmed Jeremy Enigk ja Nate Mendel. Samuti on ta mänginud bändis Foo Fightersis. 
Oma suurimaks mõjutajaks peab Goldman Keith Mooni ansamblist The Who.
William Goldsmith on mänginud kahes filmis: "Heartbreak Beat" ja "For The Cash".
Resultantjõud

Resultantjõud on jõud, mis üksinda mõjutaks keha liikumist samamoodi kui kaks või enam kehale mõjuvat jõudu üheskoos. Resultantjõu arvutamiseks tuleb liita kõikide kehale mõjuvate jõudude vektorid.
Perigee

Perigee (kr "peri" 'ümber, lähedal' + "gē" 'Maa') ehk maalähis on ümber Maa tiirleva keha orbiidi punkt, mis asub Maa massikeskmele kõige lähemal.
Perigee vastand on apogee.
Termini "perigee" võttis kasutusele Ptolemaios.
Apogee

Apogee ehk maakaug on ümber Maa tiirleva keha (nt tehiskaaslase, Kuu) orbiidi punkt, mis asub Maa massikeskmest kõige kaugemal.
Apogee vastand on perigee.
Termini "apogee" võttis kasutusele Ptolemaios.
Võimatu missioon III

"Võimatu missioon III" (originaalpealkiri "Mission: Impossible III" ehk M:i:III) on kolmas film, mis põhineb aastatel 1966–1973 toodetud teleseriaalil "Mission: Impossible". Tom Cruise kehastab taas IMFi agenti Ethan Hunti, kes peab pensionilt naasma, et päästa kurikael Daviani (Philip Seymour Hoffman) küüsi sattunud salaagent Lindsey Farris (Keri Russell).
Filmi lavastas teleseriaalide "Alias" ja "Teadmata kadunud" looja ja produtsent J.J. Abrams ning film esilinastus 2006. aasta 26. aprillil Tribecca filmifestivalil.
Suhtumisluul

Suhtumisluul on luul, mille korral on inimene ekslikult veendunud, et teised inimesed suhtuvad temasse halvasti või põlglikult. Suhtumisluulu tuleb eristada madalast enesehinnangust.
Suhtumisluuluga inimene tõlgendab ümbritsevate inimeste neutraalseid või isegi tunnustavaid sõnu enda vastu suunatuna. Ümbritsevate inimeste žeste (näiteks tänaval möödujate juhuslikke pilke või omavahelist vestlust) tõlgendatakse halvustavalt. 
Ka tele- või internetiuudistest võidakse varjatud märkide kaudu välja lugeda suhtumist inimesse, näiteks võib uudistediktori punane lips väljendada põlgust inimese suhtes. Viimasel juhul on suhtumisluul seotud tähendusluuluga, kus suvalistele esemetele või nähtusele omistatakse eriline tähendus.
Suhtumisluul on üks paranoilise luulu avaldumise vorm.
Riftiorg

Riftiorg on piklik org, mis on tekkinud riftistumise tulemusel.
Riftiorud võivad paikneda ookeani keskahelike keskel või ka maismaal.
Läänemere nõgu on jäänuk kunagisest hääbunud riftiorust, mis tekkis umbes 1,6 miljardi aasta eest.
Tänapäeval paikneb tuntuim aktiivne riftiorg Ida-Aafrikas. Riftistumisest tekkinud rebendlõhedesse on seal tekkinud mitmed sügavad järved, nagu näiteks Tanganjika ja Njassa.
Musca

Musca on ladina keeles 'kärbes', mis tähendab kärbseliste alamseltsi kuuluvat putukat.
Musca on toakärbse perekonna teaduslik ladinakeelne nimetus.
Musca on Kärbse tähtkuju ladinakeelne nimi.
Orbitaal

Orbitaal on lainefunktsioon, mis kirjeldab elektroni lainelaadest käitumist aatomis (aatomorbitaal) või mitmest aatomist koosnevas molekulis (molekulorbitaal).
Nimetuse kujunemisest.
20. sajandi alguse teadlaste ettekujutused aatomi ehitusest, elektroni olekust, liikumisest ümber aatomituuma sarnanesid planeetide liikumisega kindlatel orbiitidel. Hiljem selgus, et nii see tegelikult olla ei saa. Elektronid asuvad elektronpilves, kus elektroni asukoht on määratud tõenäosusega. Seda erinevust makro- ja megamaailma objektide orbiitide ringliikumisega väljendabki termin orbitaal.